अक्षय तृतीया, वैशाख माह में आने वाली शुक्ल पक्ष की तृतीया को कहते हैं। पुरातन मान्यता के अनुसार इस दिन दान, धर्म और पितृ श्राद्ध करने का बड़ा महत्व है। अक्षय तृतीया के अवसर पर जो भी कार्य किया जाता है उसका अक्षय यानि कभी ना नष्ट होने वाला फल मिलता है। मान्यता है कि सतयुग और त्रेता युग का प्रारंभ इसी तिथि से हुआ था। इसके अलावा इस दिन को भगवान परशुराम के जन्मोत्सव के रूप में भी मनाया जाता है। अक्षय तृतीया को आखा तीज भी कहा जाता है। वर्ष 2017 में अक्षय तृतीया 28 अप्रैल को मनाई जा रही है।